rabatter
Rabatter var ombukkede stykker klæde, som sad på forstykket af uniformskjoler.
Efter preussisk forbillede indførtes rabatter for infanteriet og artilleriet i den danske hær i 1758. Rabatterne var i det enkelte regiments kendingsfarve, ligesom kraven og ærmeopslagene, mens deres bagside var i samme røde farve som kjolen. Rabatterne var syet fast langs kjolens forstykke, mens den løse ende blev knappet fast på brystet. I koldt vejr kunne rabatterne foldes henover brystet og knappes på den modsatte side. I normal tjeneste blev kjolen dog kun lukket med hægter og maller fortil.
I 1830 blev det bestemt, at rabatterne skulle være påsyet kjolen, og dermed kun være til pynt, da de ikke længere kunne knappes hen over brystet. Med indførelsen af uniform M/1842 udgik rabatter af den danske hær.